Állami gondozottként intézetben nevelkedett, Rákospalotán élt. Miután 1956 júliusában elvégezte a nyolcadik osztályt, ipari tanuló lett. 1956 október-novemberében, nem egészen 14 évesen részt vett a forradalomban, október 23-án a Corvin mozinál csatlakozott a szabadságharcosokhoz. Az amerikai Life magazin fotósa, Michael Rougier örökítette meg, amint egy puskát cipel. A fotója 1956 novemberében bejárta a világsajtót. Pruck később visszakerült az ipari-tanuló otthonba, 1956-os szerepéért nem vizsgálták, nem vonták felelősségre. A "Velünk élő történelem" című 1986-ban készült dokumentumfilmben azt nyilatkozta, "„Balhé volt, tetszett, srácok voltunk, szabadok voltunk, nem parancsolt senki". 17 évesen csatlakozott egy bandához. Eltulajdonítottak egy személygépkocsit, motorkerékpárt, kerékpárt loptak, padokat törtek össze. Ezért Pruck és egy társa két-két évi, egy másik bandatag egy év hat hónap börtönbüntetést kapott. Az aszódi javítóintézetbe került, ahonnan megszökött. 1968-ban újból autólopásért tartóztatták le. 1970-ben megnősült, s három gyermeke született. Jogosítványt szerzett, majd egy építőipari vállalatnál dolgozott. 2000-ben hunyt el tüdőrákban.